‘Lewis hou niks daarvan om 2de viool te speel’George Russell en Lewis Hamilton. Foto: Mazen Mahdi/AFP Volgens die jongste jaerspunteleer is George Russell in die vierde plek met sy 111 punte; amper 35 punte meer as sy Mercedes-spanmaat Lewis Hamilton. Die 24-jarige Brit het beter as Hamilton in sewe van die nege voltooide wedrenne gevaar en hy het Sondag kort op die hakke van die sewemalige wêreldkampioen oor die eindstreep in Montreal gejaag. Toe Russell destyds die skuif van Williams na Mercedes gemaak het, het Hamilton sommer vanuit die staanspoor gesê dat hy nie van plan is om toe te laat dat die jonger renjaer sy kollig steel nie. “Ek sien baie van dieselfde eienskappe in George as wat ek gehad het toe ek my loopbaan in die F1 begin het: Hy gaan honger vir sukses wees en alles in die stryd werp om dit te bereik,” het hy gesê. “Ons het respek vir mekaar, maar ek weet hy gaan wedrenne wen. Ek weet ook dat hy vinnig gaan wees en dat daar wel kere sal wees waar hy die voortou sal neem; ek is oukei daarmee. Ek gaan net harder werk om toe te sien dat dit nie gebeur nie.” En volgens die voormalige wêreldkampioen Nico Rosberg hou Hamilton niks daarvan wanneer hy swakker as ’n spanmaat vaar nie. “George doen uitstekende werk, veral wanneer jy die sukkelende motor in ag neem. Die Russell/Hamilton-kombinasie is baie sterk, maar jy moet dinge mooi verstaan: Lewis hou niks daarvan om tweede viool te speel nie en hy sal oorgehaal wees om sy stempel af te druk.” Red Bull se Max Verstappen swaai egter steeds die septer nadat hy in Kanada sy sesde wedren van die jongste seisoen gewen het. Hy moes veral ’n kwaai aanslag van Carlos Sainz in die laaste paar rondes afweer, maar hy het sy posisie uitstekend verdedig. “Max bestuur met ongelooflike selfvertroue en ’n mens moenie sy tweestryd met Carlos geringskat nie. As hy net een fout gemaak het, sou ’n Ferrari eerste oor die wenstreep gejaag het, maar hy het die druk uitstekend hanteer,” het Rosberg gesê.